Amicabili etc. Wetet, liven heren borgermestere und raetlude och gude sunderge vrunde, dat ich juen brif wol vorstaen hebbe, um dat gut, dat her vorgangen is under deme lande, dat juwen borgeren to horde. Nu wetet, wat hir gereddet wart von gude, so lange als de schiphere hir was, dat wil ich um juwent willen wedder geven, utgenomen erer loen, de dat bergeden, und ich gunde dat den luden, dat se id reddeden in drene weken. Ich wolde, dat Got hedde gegeven, dat se lenger wolden hebben geborgen, dat hedde ich gerne gegunt um juwent willen, und ich boet en mines heren buere to hulpe, de se dat gud scholden helpen redden; do antwordeden se mi, dat dar nin rat to en stonde, dat se mer redden mochten van deme gude, und togen wech und geven ganzlichen over dat wrach, und stoet ungeroert wal xiv dage; und ich meende, dat de lude scholdcn wedder komen, und dar en quam nimant. Do ich dat sach, do bekande ich bi deme gude van mines heren koniges wegen, wente ich en mochte dar nicht min to don. Hir umme, liven vrundes, mach ich nimande to steden dat selve gut, sunderges dat mi min here, de konig, mi to scrive, und dat wil ich wal loven, dat gi nicht vele van deme gude wedder krigen mogen, wente dar is vele lemes und sandes overgeslagen, und dat is luttinge noch, dat dar gereddet is van deme gude, als mester Johan, miner vrowen der koniginnen dener, wal kundigen sal. Nicht mer, men bedet to mi als to juwen vrende. Jac. etc.